b'\n_START_ARTICLE_\nWipeout 3\n_START_SECTION_\nPelaaminen\n_START_PARAGRAPH_\nWipeout 3 on ajopeli, jossa on samat perusasiat kuin edelt\xc3\xa4jiss\xc3\xa4\xc3\xa4n. Pelaaja osallistuu F7200 Anti-Gravity Race League -kilpasarjaan. Pelaaja ohjaa tulevaisuuden antigravitaatiokilpuria, jonka omistavat kilpa-ajoyritykset. Peliss\xc3\xa4 on kahdeksan rataa ja nelj\xc3\xa4 piilotetettua prototyyppirataa. Jokainen alus on suojattu energiakilvell\xc3\xa4, joka suojaa pelaajaa vahingoilta. Jos kilpi on pois p\xc3\xa4\xc3\xa4lt\xc3\xa4, pelaaja voidaan suistaa radalta. Kilpi voidaan ladata varikolla: mit\xc3\xa4 v\xc3\xa4hemm\xc3\xa4n aikaa viett\xc3\xa4\xc3\xa4 varikkosuoralla, sit\xc3\xa4 v\xc3\xa4hemm\xc3\xa4n kilpi latautuu._NEWLINE_Kilven lis\xc3\xa4ksi jokaisessa kilpurissa on paineilmajarrut, jotta kilpuria voi hallita tiukoissa mutkissa. Peliss\xc3\xa4 on my\xc3\xb6s \xe2\x80\x9dhyper-boost\xe2\x80\x9d-painike, joka tuo hetkellisesti lis\xc3\xa4\xc3\xa4 vauhtia. Se vie kuitenkin energiaa kilvest\xc3\xa4, mik\xc3\xa4 tekee kilpurista haavoittuvamman._NEWLINE_Jokaisella kilparadalla on hajallaan aseverkkoja, jotka antavat helpotusta peliin. Wipeout 3 sis\xc3\xa4lt\xc3\xa4\xc3\xa4 uusia aseita sek\xc3\xa4 viisi edellisist\xc3\xa4 peleist\xc3\xa4 tuttua asetta. Aseet on jaettu puolustaviin ja hy\xc3\xb6kk\xc3\xa4\xc3\xa4viin: esimerkiksi kilpi suojaa kilpuria vahingoilta, ja raketeilla, ohjuksilla ja miinoilla voi yritt\xc3\xa4\xc3\xa4 suistaa vastustajan ulos. Pelaajat voivat k\xc3\xa4ytt\xc3\xa4\xc3\xa4 my\xc3\xb6s autopilottia selvit\xc3\xa4kseen vaikeista k\xc3\xa4\xc3\xa4nn\xc3\xb6ksist\xc3\xa4._NEWLINE_Tavallisessa pelitilassa kolme parasta kilpuria saavat mitalit. Jokaisen kilpailijan tulee ohittaa v\xc3\xa4liaikapiste tietyn ajan kuluessa tai h\xc3\xa4net hyl\xc3\xa4t\xc3\xa4\xc3\xa4n. Voittamalla kultamitaleja pelaaja voi avata uusia ratoja ja kilpureita. Wipeout 3 sis\xc3\xa4lt\xc3\xa4\xc3\xa4 my\xc3\xb6s muita pelitiloja, kuten tilan, jossa haasteena on ly\xc3\xb6d\xc3\xa4 tietty aika. \xe2\x80\x9dEliminator\xe2\x80\x9d-tilassa pelaajat saavat pisteit\xc3\xa4 vahingoittamalla muita kilpureita ja ajamalla kierroksia. \xe2\x80\x9dTournament\xe2\x80\x9d-tilassa pelaaja kilpailee useilla radoilla ja saa pisteit\xc3\xa4 sijoituksensa mukaan.\n_START_SECTION_\nKehitt\xc3\xa4minen\n_START_PARAGRAPH_\nKehitt\xc3\xa4ess\xc3\xa4\xc3\xa4n seuraavaa Wipeout-sarjan peli\xc3\xa4 Psygnosis vaati edellisten pelien luojia tarkastelemaan niist\xc3\xa4 saatuja yksil\xc3\xb6llisi\xc3\xa4 ajokokemuksia. Psygnosis halusi tehd\xc3\xa4 pelist\xc3\xa4 helpon uusille pelaajille, joten siihen tehtiin nopeavauhtisia kilpureita ja vanhat radat pidettiin helppoina uusille pelaajille. Peli vaikeutuu uusien ratojen my\xc3\xb6t\xc3\xa4, joten se s\xc3\xa4ilyy mielenkiintoisena my\xc3\xb6s kokeneille pelaajille. Wipeout 3 oli pelisarjan ensimm\xc3\xa4inen peli, jossa ohjaamiseen k\xc3\xa4ytettiin analogisia sauvoja, mik\xc3\xa4 takasi tasaisemman ohjauksen._NEWLINE_Psygnosis pyysi graafiseen suunnitteluun keskittyneelt\xc3\xa4 The Designers Republicilta apua suunnitteluun. The Designers Republic, joka on tunnettu teknoalbumien kansikuvista, suunnitteli pelin kuvakkeet, tuloslistat, v\xc3\xa4rimaailman sek\xc3\xa4 oman kirjasintyypin. Futurististen ratojen ulkon\xc3\xa4k\xc3\xb6\xc3\xa4 ja niiden tuntemista rajoitettiin, jotta peliss\xc3\xa4 s\xc3\xa4ilyisi tietynlainen, uskottava herkkyys. Johtava suunnittelija Nicky Westcott sanoi: [Psygnosis] yritti tehd\xc3\xa4 tulevaisuuden maailmasta realistisen, joten taivaasta ei tehty myrkynoranssia, siell\xc3\xa4 ei ole kymment\xc3\xa4 kuuta lentelem\xc3\xa4ss\xc3\xa4 ymp\xc3\xa4riins\xc3\xa4 eik\xc3\xa4 maailma n\xc3\xa4yt\xc3\xa4 tulleen hulluksi. Se on hyvin hillitty ja paljon tarkempi. Pelin grafiikoita oltiin kehitetty edellisiin osiin verrattuna, ja se oli pelisarjan ensimm\xc3\xa4inen osa, jota pystyi pelaamaan korkean resoluution tilassa (640\xc3\x97480 tai 480i).\n_START_SECTION_\nUusintajulkaisu ja jatko-osa\n_START_PARAGRAPH_\nPelin erikoisversio julkaistiin yksinomaan Euroopassa 14. hein\xc3\xa4kuuta 2000. Wipeout 3 Special Edition sis\xc3\xa4lsi muutamia pieni\xc3\xa4 muutoksia pelattavuuteen, kuten kilpureiden fysiikkaan, automaattitallennukset ja teko\xc3\xa4lyn vikojen korjaukset. Siihen oli lis\xc3\xa4tty my\xc3\xb6s kahdeksan rataa edellisist\xc3\xa4 Wipeout peleist\xc3\xa4 (kolme Wipeoutista ja viisi Wipeout 2097:st\xc3\xa4) ja kaksi piilotettua prototyyppirataa, jotka olivat olleet saatavilla vain Japanin versiossa. N\xc3\xa4in ratojen lukum\xc3\xa4\xc3\xa4r\xc3\xa4 nousi 22:een. Special Edition mahdollisti my\xc3\xb6s nelj\xc3\xa4n hengen pelaamisen kahta televisiota ja kahta konsolia k\xc3\xa4ytt\xc3\xa4en. Wipeout 3 oli pelisarjan viimeinen osa, joka julkaistiin Playstationille. Pelisarjan seuraava osa, Wipeout Fusion, julkaistiin 2002 ainoastaan PlayStation 2:lle. Peli esitteli uusia ratoja, kilpureita, aseita sek\xc3\xa4 parannellun teko\xc3\xa4lyn.'